Felújítják a csíksomlyói Hármashalom-oltárt - mon.hu
Magyarország Felújítják a csíksomlyói Hármashalom-oltárt
2015.04.17 19:55; Frissítve:	2015.04.17 19:55; Felújítják a csíksomlyói Hármashalom-oltárt	Budapest, 2015. április 17., péntek (MTI) – Javítási munkálatok zajlanak a csíksomlyói nyeregben a Hármashalom-oltárnál; a felújítást a magyar kormány ötmillió forinttal támogatja – számolt be pénteken az M1 aktuális hírcsatorna. Tweet
A műsorában elhangzott, hogy a Makovecz Imre tervei alapján 19 évvel ezelőtt készült, a pünkösdi zarándoklat búcsús szentmiséjének helyszínéül szolgáló építmény felújítása mára elkerülhetetlenné vált.
A munkálatok során kicserélik a tető zsindelyborítását, korszerűsítik a szigetelést és a vízelvezetést. Mivel öt évvel ezelőtt villámcsapás érte az oltár keresztjét, ezért az építményre villámhárítót is szerelnek.
Böjte Mihály, a csíksomlyói ferences rendház házfőnöke megjegyezte, hogy a szerződés értelmében egy héttel a búcsú előtt be kell fejeznie a kivitelezőknek a munkálatokat, és reményét fejezte ki, hogy ezt be is tudják tartani.
A kegyhely jubileumi év keretében – egyebek mellett a pünkösdi búcsún – emlékezik meg arról, hogy ötszáz éve készítették el a csíksomlyói Szűzanya-szobrot.
A május 22-24. közötti csíksomlyói búcsúra ismét több tízezer zarándokot várnak.
Címkék: Csíksomlyó, csíksomlyói Hármashalom-oltár, felújítják, Hármashalom oltár, magyarság, Románia, vallás	Mon